钦定古今图书集成/明伦汇编/官常典/第625卷
## 钦定古今图书集成/明伦汇编/官常典/第625卷

| 钦定古今图书集成 明伦汇编 第六百二十五卷 |

| |

第六百二十五卷目录

郡守部纪事三

官常典第六百二十五卷

《旧唐书皇甫无逸传》：“无逸拜淯阳太守，甚有能名，差
品为天下第一。”

《萧瑀传》：“瑀出为河池郡守，既至，有山贼万馀人，寇暴
纵横。瑀潜募勇敢之士，设奇而击之，当阵而降其众
所获财蓄，咸赏有功，由是人竭其力。薛举遣众数万
侵掠郡境，瑀要击之，自后诸贼莫敢进，郡中复安。”
《唐书·张亮传》：“亮擢郑州刺史，会王世充取郑，亮提孤
军不敢入，亡命共城山。”

《册府元龟》。丘和，隋末交阯太守，会炀帝为宇文化及
所弑，鸿胪卿甯长贞以郁林、始安之地附于萧铣，马
盎以苍梧、高梁、珠崖、番禺之地附于林士弘，各遣人
召之，和初未知隋亡，皆不就。林邑之西诸国，并遣遗
和明珠、文犀、金宝之物，富埒王者。铣利之，遣将张真
率百越之众渡海侵和，和遣高士廉率交、爱首领击
之，张真退走，境内获全，郡中“树碑颂德。”

吕子臧武德初为邓州刺史贼朱粲围城遇霖雨城
壁皆坏所亲者知城必陷固劝其降子臧曰：“安有天
子方伯降贼者乎”，于是率其麾下赴敌而死俄而城
陷。

颜游秦武德初为廉州刺史封临沂县男时刘黑闼
初平人多以强暴寡风俗未安游秦抚恤境内敬让
大行邑里歌之曰：“廉州颜有道性行同庄老爱人如
赤子不杀非时草”高祖玺书劳勉之。

权怀恩历四州刺史合州长史所历皆以威名御下
人吏重足而立俄出为宋州刺史时汴州刺史杨德
干亦以严肃与怀恩齐名怀恩路由汴州德干送出
郊怀恩见新桥中途立木以禁车过者谓德干曰：“一
言处分岂不得何用此为”德干大惭时议遂以为不
如怀恩也。

崔善太宗贞观初拜陕州刺史时朝廷立议户殷之
处听徙宽乡善为上表称畿内之地是谓户殷下壮
之人悉入军府。若听移转便出关外此则历近实远
非经通之议其事乃止。

陈君宾贞观初为邓州刺史州邑丧乱以后百姓流
离君宾至才期月皆来复业二年天下诸州并遭霜
涝君宾一境独免当年官有储积蒲虞等州户口尽
入其境逐食太宗下诏劳之曰：“朕以隋末乱离毒被
海内率土百姓零落殆尽州里萧条十不存一寤寐
思之心焉。若疢是以日昃忘食未明求衣晓夜孜孜
唯以安养为虑。每见水旱降灾，霜雹失所，抚躬责己，
自惭德薄。恐贫乏黎庶，不免饥馁，倾竭仓廪，普加赈
恤。其有一人绝食，若朕夺之，分命庶僚，尽心营救。”去
年关内六州及蒲、虞、陕、鼎等，复遭亢旱，禾稼不登，粮
储既少，遂令分房就食。比闻刺史以下及百姓等，并
识朕怀，逐粮人户，到相安养，回还之“日，各有赢粮，乃
别买布帛，以申赠遗。如此用意，嘉叹良深。一则知水
旱无常，或以递相拯赡，不虞凶年；二则礼让兴行，轻
财重义，四海士庶，皆为兄弟，变浇薄之风，敦慈仁之
俗。政化如此，朕复何忧？其安置户口，官人支配得所，
并令考司录为功最。养户百姓，不轻财帛，已敕主者
免今年调物。宜知此意善相劝勉”其年入太府少卿
皇甫无逸贞观中历同州刺史宁州都督闭门自守
不通宾客左右不得出门凡所贸易皆往他州每按
郡樵采不犯于人尝夜宿人家遇灯炷尽主人将续
之无逸据抽佩刀断衣带以为炷其廉介如此
王方翼为肃州刺史属蝗俭诸州平人死于道路而
肃州全活者甚众。州人为立碑颂。

《唐书马周传》：“周疏言：使百姓安乐，在刺史、县令尔。县
令既众，不可皆贤，但州得良刺史可矣。天下刺史得
人，陛下端拱岩廊之上，夫复何为？古者郡守、县令皆
选贤德，欲有所用，必先试以临人，或由二千石高第
入为宰相。今独重内官，县令、刺史颇轻其选。又刺史
多武夫勋人，或京官不称职，始出补外，而以德行才
术擢者，十不能一。所以百姓未安，殆在于此。”疏奏，帝
称善。

《册府元龟》：张文琮，高宗永徽中为建州刺史。州境素
尚淫祠，不修社稷。文琮下教书曰：“春秋二社，盖本为
农，唯独此州废而不立，祀典既阙，风俗何观？近年以
来，田多不熟，抑不祭先农所致乎？神在于敬，何以邀
福？”于是示其节限条制，百姓欣而行之鲜于绍为隆州刺史，高宗仪凤中为同州刺史，仍赐
绢二百疋，赏清廉也。

《唐书苏瓌传》：“苏干，瓌从父兄也，迁魏州刺史。河朔饥，
前刺史苛暴，百姓流徙。干检吏督奸，劝课农桑，由是
流冗尽复，以治称。”

《旧唐书敬晖传》：晖，圣历初累除卫州刺史。时河北新
有突厥之寇，方秋而修城不辍。晖下车谓曰：“‘金汤非
粟而不守，岂有弃收获而缮城郭哉’！悉令罢散。由是
人吏咸歌咏之。”

《册府元龟》。“高叡，圣历中为赵州刺史。时突厥默啜寇
州，长史唐波若将以城降贼，叡不能禁止，乃于厅事
自缢不死。默啜逼令诱说赵州属县，叡抗节不顾，遂
为贼所害。则天闻而嘉之，赠冬官尚书，谥曰‘节’。”
苏瓌，则天时为歙州刺史，来俊臣坐事贬州参军，天
下惧其残酷，朝中近臣不复入用，或致书托瓌，瓌叱
责使者，弃书不发，谓曰：“吾为州牧，高卑有礼，安能亏
法令以待小人乎！”俊臣未到追还，意甚恨之。累迁汴
州刺史，司仓参军。韦温犯赃，瓌绳而杖之。及温外戚
用事，义其公直，不敢中伤。

《旧唐书狄仁杰传》：仁杰为宁州刺史，抚和戎夏，人得
欢心，郡人勒碑颂德。御史郭翰巡察陇右，所至多所
按劾。及入宁州境内，耆老歌刺史德美者盈路。翰既
授馆，召州吏谓之曰：“入其境，其政可知也。愿成使君
之美，无为久留。”州人方散。翰荐名于朝，征为冬官侍
郎。

《唐书杨德干传》：德干历泽、齐、汴、相四州刺史，有威严。
时语曰：“宁食三斗蒜，不逢杨德干。”

《韦嗣立传》：“嗣立言：刺史、县令，治人之首，比年不加简
择。京官坐负及声称下者乃典州，年高不善刀笔者
乃拟县。朝轻用人，何以治国？愿下有司，精加汰择，凡
诸曹侍郎、两省二台及五品以上清望官，当先选用
刺史、县令，所冀守宰称职，以兴太平。”

《尹思贞传》：思贞为青州刺史，治州有绩蚕至岁四熟。
黜陟使路敬潜至部，叹曰：“是非善政致祥乎？”表言之。
睿宗立，召授将作大匠。

《册府元龟》：“毕构为益州长史，先天元年以政声召至，
元宗赐衣一袭、帛五十匹。”

成大琬为同州刺史先天二年太上皇命有司颁赏
诸州朝集使有善政者遂以大琬为陕州刺史陆馀
庆魏州刺史单思远宋州刺史刘知柔泽州刺史岑
翔等各赐物一百段。

张嘉贞，开元初为定州刺史。至州，于恒岳庙中立《颂》，
嘉贞自为其文，乃书于治。其碑用白石为文，素质黑
文，甚为奇丽。先是，岳祠为远近祈赛，有钱百万。嘉贞
自以为《颂文》，纳其数万。

卢从愿开元四年为蔡州刺史为政严简按察使奏
课为天下第一降玺书劳问赐绢百匹。

《唐书姜师度传》：“师度徙同州刺史，以灌通灵陂，收弃
地二千顷为上田，置地十馀屯。帝幸长春宫，嘉其功，
下诏褒美。”

册府元龟，姜师度为同州刺史。开元八年十月，诏曰：
“昔史起溉漳之策，郑白凿泾之利，因兹厥后，声尘缺
然。同州刺史姜师度，识洞于微，知形未兆，匪躬之节，
所怀必罄；奉公之道，知无不为。顷职大农，首开沟洫，
岁功犹昧，物议纷如，缘其忠款可嘉，委任仍旧，暂停
九列之重，假以六条之察，自藏过半，绩用斯多。食乃
人天，农为政本。朕故兹巡省，不惮祁寒，将申劝恤之
怀，特冒风霜之弊。今原田弥望，畎浍连属，由来榛棘
之所，遍为秔稻之川，仓庾有京坻之饶，关辅致亩金
之润。本营此地，欲利平人，缘百姓未闲，恐三农虚弃，
所以官为开发，冀令递相教诱，功既成矣，思与共之。
其屯田内先有百姓挂籍之地，比来召人作主，亦量
准顷亩割还。其官屯熟田，如同州有贫下欠地之户，
自办功力能营种者，准数给付，馀地且依前官取。”师
度以功加金紫光禄大夫，赐帛三百匹。

《旧唐书裴耀卿传》：“耀卿开元十三年为济州刺史。其
年，车驾东巡，州当大路，道里绵长而户口寡弱。耀卿
躬自条理，科配得所。时大驾所历凡十馀州，耀卿称
为知顿之最。又历宣、冀二州刺史，皆有善政。”

《册府元龟》：裴耀卿为济州刺史。会天子东巡，耀卿直
三梁十驿，科敛均省，为东州知顿最。封禅还，次宋州，
宴从官，帝欢甚，谓张说曰：“前日出使巡天下，观吏善
恶不得实。今朕有事岱宗，而怀州刺史王丘饩牵外
无他献，我知其不市恩也。魏州刺史崔沔遣使供张，
不施锦绣，示我以俭，此可以观政也。”济州刺史裴耀
卿上书数百言，至曰：“人或重扰，即不足以告成。朕置
书座右以自戒。”此其爱人也。

李邕为陈州刺史开元十三年车驾东封回邕于汴
州谒见献词赋甚称旨颇自矜衒中书令张说甚恶
之俄而陈州赃滥事发下狱鞫讯罪当死许州人孔

《合璧事类》：“李元纮字大纲，守润州，有惠政。代去，吏民
遮留，鸟鹊群飞，亦拥车行。”

《旧唐书韩休传》：“休为虢州刺史，时虢州以地在两京
之间，驾在京及东都并为近州，尝被支税草以纳闲
厩，休奏请均配馀州。中书令张说驳之曰：‘若独免虢
州，即当移向他郡。牧守欲为私惠，国体固不可依’。又
下符不许之。休复将执奏，僚吏曰：‘更奏必忤执政之
意’。休曰：‘为刺史不能救百姓之弊，何以为政？必以忤
上得罪，所甘心也’。”竟执奏获免。

《册府元龟》：卢晖为魏州刺史，开元二十九年坐赃。诏
云：“晖素是妄庸，幸承资地，早升清列，爰典大藩，不能
励彼公心，少申答效，而咨其鄙识，莫顾廉隅，黩货无
厌，蠹政斯甚。或增加赋敛，或减截官钱，入己之赃，六
百馀贯，自外所犯，数倍于兹。况又役使人工，殆三十
万，复有何要，辄化为劳？慢法徇私，触类非一。朕志存
抚育，情切好生，特宽斧锧之诛，俾从流放之典。可长
流富州百姓，与朕共理，伊迩列城，自顷以来，每加优
异，凡在远近，固合周知，岂有受恩而不尽节。照鉴若
此，咸宜勉之，无或效尤，自投于网。”

李裕天宝中为义阳郡守上言所部遭损户一万八
百三户请给两月粮充种子许之。

王琚为邺郡太守天宝五载坐赃诏云：“琚久经任使
历典藩条恃朝廷之见宽冒宪法而无惮凡所莅职
罕著善声自顷移官益彰喧讼志由贪败政以贿成
所犯赃私动盈千计正名论罪合寘流刑宥过推恩
犹从贬任可江华郡司马员外置。”

苗晋卿天宝中为金州刺史历魏郡太守政化大行
晋卿宽厚廉谨为政举大纲不问小过所在有惠化
马燧为怀州刺史乘兵乱后其夏大旱人失耕种燧
乃务教化将吏有父母者燧辄造之施敬收瘗暴骨
去其烦苛至秋田中生稆禾人颇便之。

韦陟为河东太守。天宝十三载，贬为临贺郡桂岭县
尉，员外置，仍驰驿发遣。陟，天宝初自吏部侍郎出为
襄阳、锺离、义阳三郡太守。杨国忠专政，征为河东太
守、本道采访使。陟以名位素著，怏怏久失职。及临关
辅，冀有任用。而性颇侈豪，所莅不修清廉之操，遂恣
其利欲，盛以河东土物入馈权要，为部人所发。诏下
御史讯鞫。陟时朝谒在华清宫，惶怖不安，乃厚遗御
史中丞吉温，求救于禄山。事泄，为国忠奏贬，温亦坐
贬沣州长史。

颜杲卿，天宝末为常山太守。时安禄山反，贼将蔡希
德攻陷常山，杲卿及长史袁履谦并为贼所害。杲卿，
晋陵人也。少以吏干称，禄山奏为常山太守。及禄山
反，杲卿与长史袁履谦、前真定令贾深、内丘丞张通
幽密谋开土门以背之。时贼将李归仁令弟钦凑领
步骑五千镇土门，而隶于常山，杲卿遂谋诛钦凑，乃
召钦凑赴郡会议，因杀之以并其兵。会贼将高邈、何
千年俱自东京至，杲卿设策，遣槁城尉崔安石与县
吏翟万德潜缚之。安石遂与万德伏兵于驿，生禽千
年及邈，致于杲卿。杲卿使其男泉明与贾深、张通幽
执邈、千年及钦凑之首，献于京师。帝大喜，以杲卿为
卫尉卿，兼御史中丞，袁履谦为常山太守，贾深为司
马。是时，河北十五郡，皆杀贼官吏以归国。禄山闻有
变，乃遣其党史思明、蔡希德以平卢步骑五千攻常
山，杲卿力屈。城陷，思明执杲卿送于禄山，禄山怒，缚
于雒水桥柱支解之。杲卿诟詈之声，至死不屈。袁履
谦亦同时遇害。履谦性刚狷，诟贼尤甚。贼忿之，先截
其舌，履谦以口血喷其贼面，贼脔割之，路人皆不忍
视。

袁光庭，天宝末为伊州刺史。禄山之乱，西北边戍兵
人赴难，河陇郡邑，皆为吐蕃所拔。光庭守伊州，累年
外救不至，卤百端诱说，终不降屈，部下如一矢石。既
尽，粮储将竭，城将陷没，光庭手杀其妻，自焚而死。
萧复，建中初为同州刺史。时州人阻饥，有京畿观察
使储廪在境内，复辄以赒贫人，为有司所劾，诏下削
阶受代。亲友唁之，复恬然曰：“苟利于人，敢惮薄责！”
《旧唐书李吉甫传》：吉甫授柳州刺史，迁饶州。先是，州
城以频丧四牧，废而不居，物怪变异，郡人信验。吉甫
至，发城门管钥，剪荆榛而居之，后人乃安。

《册府元龟》：李吉甫为相，建言州刺史不得擅见本道
使，罢诸道岁终巡勾，以绝苛敛。吉甫连蹇外迁十馀
年，究知闾里疾苦，常病方镇彊恣。至是为帝从容言：
“使属郡刺史自为政，则风化可成。”帝然之，出郎吏十
馀人为刺史。

韦坚知徐州事，百姓杨知元诣阙讼坚，知元割耳称
冤。坚赂权势，请知元归本道推勘，洎至，枉杀之。愤痛
之声，闻于远迩。

《唐书李惠登传》：“惠登拜隋州刺史，州数被乱，野如艺，
人无处业。惠登虽朴素无学术，而视人所谓利者行
之，所谓害者去之，率心所安，暗与古合。政清静，居二十年，田亩辟，户口日增，人歌舞之。”

《旧唐书颜真卿传》：“真卿出为平原太守，安禄山逆节
颇著，真卿以霖雨为托，修城浚池，阴料丁壮，储廪实。
乃阳会文士，泛舟外池，饮酒赋诗。或谗于禄山，密侦
之，以为书生不足虞也。无几，禄山反，河朔尽陷，独平
原城守具备。”

《唐书杨绾传》：“绾拜中书侍郎，同中书门下平章事，时
诸州悉带团练使。绾奏：刺史自有持节诸军事，以掌
军旅。司马，古司武，所以副军即今副使司兵参军，今
团练判官官号重复，可罢天下团练守捉使。”诏可。复
言：“旧制，刺史被代，若别追，皆降鱼书乃得去。开元时，
置诸道采访使，得专停。刺史威柄外移，渐不可久，其
刺史不称职，若赃负，本道使具条以闻，不得擅追。及
停，而刺史亦不得辄去州诣使所。如其故阙，使司无
署摄，听上佐代领。”帝善其谋，于是高选州上佐，定上
中、下州，又定府州官月禀，使优狭相均。始，天下兵兴，
从权宜，官品同而禄例差。江淮大州，至月千缗，而山
剑贫险，虽上州刺史，止数十缗，及此“始复太平旧制。”
《李栖筠传》：“栖筠出为常州刺史，宿贼张度保阳羡西
山，累年吏讨不克。至是发卒捕斩，支党皆尽，里无吠
狗。乃大起学校，堂上画孝友传示诸生为乡饮酒礼。
登歌降饮，人人知劝以治行，进银青光禄大夫。”
册府元龟。“崔灌为澧州刺史，下车削去烦苛，以安人
为务。居二年，风化大行，流”亡襁负而至，增户数万，有
司以闻。代宗宝应二年，优诏特加五阶，至银青光禄
大夫，仍赐两季俸禄。兼侍御史。以灌能政，迁潭州刺
史、兼御史中丞、湖南都团练观察处置使。

杨承仙大历初为怀州刺史自天下兵兴怀州当四
战之地邑野荒废人无全家承仙到官苦心精力以
慈爱理之同其苦甘流人自占岁盈数万奏课第一
及终朝廷优重赠太子少府。

萧定累为袁、信、胡、安、睦、润六州刺史，所莅皆有声。大
历中，有司条天下牧守课绩，唯定与常州刺史萧复、
濠州刺史张镒为理行第一。其劝农桑，均赋税，逋亡
归复，户口增加，定又冠焉。寻迁户部侍郎。

《旧唐书李勉传》：“勉除广州刺史，前后西域舶泛海至
者，岁才四五。勉性廉洁，舶来都不检阅，故末年至者
四千馀。在官累年，器用车服无增饰。及代归，至石门
停舟，悉搜家人所贮南货犀、象诸物，投之江中，耆老
以为可继前朝宋璟、卢奂、李朝隐之徒。人吏诣阙请
立碑，代宗许之。”

《册府元龟》：“张镒为亳州刺史。大历十二年，以为寿州
刺史。特加五阶”，褒善政也。

《旧唐书于卲传》：“卲出为道州刺史，未就道，转巴州。时
岁俭，夷獠数千相聚山泽，围州掠众，卲励州兵以拒
之。旬有二日，遣使喻盗，邀卲面降。卲儒服出城，盗罗
拜而降，围解。节度使李抱玉以闻，超迁梓州。”

《册府元龟》：“李佚为宣州刺史。代宗永泰二年，坐赃二
十四万，集众杖杀，籍其家产。”

薛永昶为雍州长史威名甚著前后京尹无及之者。
又为魏陕二州刺史雒州长史所在皆以严肃为政
张万福为泗州刺史时德宗幸奉天李希烈反陈少
游悉令管内刺史送妻子扬州以为质万福独不肯
送谓使者曰：“为某白相公万福妻老。《且丑》不足烦相
公寄意。”

刘赞为歙州刺史，以勤干闻。有老妇捃拾于藂林之
间，为猛兽将噬，幼女号呼，搏而救之，母子俱免。本道
观察使韩滉奏为异迹，加金紫之服。

《旧唐书阳峤传》：“峤为魏州刺史，历兖州、荆州长史，所
在以清白闻。魏人诣阙，割耳请峤重临其郡，又除魏
州刺史。”

《崔戎传》：“戎自华州刺史迁兖海沂密都团练观察等
使。将行，州人恋惜遮道，至有解靴窃”者。
《唐书薛玨传》：“玨拜刺史，入为司农卿，是时诏举堪刺
史县令者且百人，延问人间疾苦、吏得失，取尤通达
者什二。宰相欲校以文辞，玨曰：‘求良吏不可责文学，
宜以上爱人之本为心也’。宰相多其计，所用皆称职。”
《旧唐书于𬱖传》：“𬱖为湖州刺史，因行县至长城。方山
下有水曰西湖，南朝疏凿，溉田三千顷，岁久堙废。𬱖
命设堤塘”以复之，岁获秔稻蒲鱼之利，人赖以济。州
境陆地褊狭，其送终者往往不掩其棺槥，𬱖葬朽骨，
凡十馀所。改苏州刺史，护沟渎，整街衢，至今赖之。吴
俗事鬼，𬱖疾其淫祀，废生业，神宇皆撤去，唯吴太伯、
伍员等三数庙存焉。虽为政有绩，然横暴已甚，追憾
湖州旧尉，封杖以计彊决之。观察使王纬奏其事。德
宗不省。

《册府元龟》：“吕希倩，德宗初为夏州刺史。时朔方节度
使崔宁与宰相杨炎有隙，炎令希倩伺宁过。希倩与
宁同力招抚党项，归降者甚多。炎恶之，因奏希倩无
绥边材，召归朝，以为神武将军。”

张建封，建中末，为寿州刺史。时淮西节度李希烈称
兵擒李元平，击走刘德信、唐汉臣等，又摧破哥舒曜
于襄城，连陷郑、汴等州。李勉弃城而遁，銮驾又幸奉
天，贼凶威益盛。淮南陈少游，且使使交通希烈。希烈
僭称伪号，改元，遣将杨丰赍伪赦书二道，送少游及
建封。丰至寿州，建封乃令擒缚丰，号令军中。适会中
“使自行在及使江南回者同至”，建封乃令引杨丰对
中使斩之于通衢，封伪赦书送行在，远近震骇。陈少
游闻之，既怒且惧。建封遂奏少游与希烈往来事状。
希烈伪署其党杜少成为节度，令先平寿州，然后赴
江都。建封令其将贺兰元均、邵怡等守霍丘栅，少游
竟不能侵轶，乃南掠蕲、黄等州。

《旧唐书刘怦传》：“怦迁涿州刺史，居数年，朱滔将兵讨
田承嗣，奏署怦领留府事，以宽缓得众心。时李宝臣
为田承嗣间说，与之通谋，承嗣又以沧州与宝臣，乃
以兵劫朱滔于瓦桥。滔脱身走，乘胜欲袭取幽州。怦
设方略镇抚，宝臣不敢进，以功加御史中丞。自是滔
每将兵，皆以怦为守。”

《册府元龟》：李渤为江州刺史，张平叔判度支，奏征久
远逋悬。渤在州上疏曰：“伏奉诏敕云：度支决奏，令臣
设计征填。当州贞元二年逃户所欠钱四千四百四
十贯。臣当州管田二千九百一十七顷，今已旱死一
千九百顷有馀。若更勒徇度支使所为，必惧史官书
陛下于大旱中征三十六年前逋悬。臣任刺史，罪无”
所逃。臣既上副圣情，下不忍鞭笞黎庶，不敢轻离符
印，特乞放臣归田。穆宗下诏云：“江州所奏，实为恳诚，
若更抑为，必难胜济。所诉逋欠，宜令特放。”

张万福贞元中历典九郡皆有惠爱。

张登德宗贞元中为漳州刺史暴狼贪冒擅赋百姓
没买州人为奴婢者三十人奸乱裨将家人非一其
不堪辱有缢死者部人蔡化诉于阙下诏命就鞫遂
幽死州狱。

李景略贞元中为丰州刺史西受降城使凿感应永
清二渠溉田数百顷公私利焉。

“李西华贞元中为商州刺史商州西至蓝田东至内
乡七百馀里山岨重沓小遇暴雨则隔绝行旅或露
居粮绝旬日不止则往往僵仆西华上请役功十馀
万置桥立庐。”又回山通偏路以避盛水自是行李不
滞。

高承简贞元中为宋州刺史时汴州反逐其帅因以
部将李㝏行帅事㝏遣其将持记责宋州官私财物
承简执而囚之自是汴使来辄系之一日并出斩于
衙门之外威震郡中及㝏兵大至宋州凡三城贼已
陷南一城承简保北两城以拒屯十馀战会徐州救
兵至㝏为汴将李质执之传送京师兵亡㝏即遁去
承简拜简较左散骑常侍、兖海沂密等州节度观察
处置等使。

阳履为永州刺史贞元十六年观察使吕渭奏履犯
赃令三司使推鞫履。又表自言当州营备钱物上献
为观察使所鞫按令中使王文凑就州取履至京师
三司使讯其所妄破用履云：“市马进讫。”及讯其马于
何人处买及价直齿岁履答状：“马主东西南北贵公
子也。今不知所在言马齿岁。”按《礼经》“‘齿路马者当诛’
今不敢言。”其他状款，多如此类。德宗悦其进奉之言，
不责也，但令免官而已。

郑式瞻为衢州刺史贞元十七年死于州狱初盐铁
使李琦于衢州即山凿银式瞻诬银工杖杀十馀人
人怨之观察使举奏发御史就鞫之坐赃二千贯笞
四十流崖州诏未至而死。

阳城，德宗时为道州刺史，在州以家人法为理，吏人
宜罚者罚之，宜赏者赏之，一不以簿书介意。前刺史
有赃罪，观察使方推鞫之。吏有幸于前刺史者，捃拾
其不法事以告，欲自为功，城立杖杀之。赋税不登，观
察使请诮让，州上考功第，城自署其第曰：“抚字心劳，
征科政拙，考下下。”观察使尝使判官督其赋，至州，怪
城不出迎，以问州吏。吏曰：“刺史闻判官来，以为己有
罪，自囚于狱，不敢出。”判官大惊，驰入谒城狱中曰：“使
君何罪？某奉命来候安否耳。”留一二日未去，城因不
复归。馆门外有故门扇横，城昼夜坐卧其上，判官不
自安，辞去。其后观察使又遣他判官崔某往案之，崔
承命不辞，载妻子以行，中道而逃。道州土地产民多
矮，每年尝配乡户贡其男，号为“矮奴。”城不平其以良
为贱，又悯其编氓岁有离异之苦，乃抗疏论免之。自
是停贡，民皆赖之，无不泣荷。

康日知为赵州刺史，会成德军节度使李宝臣卒，其
子惟岳谋有父位，令兵马使王武俊统众击日知。日
知遣使谓武俊曰：“惟岳孱而无谋，何足同反！我城坚
众一，未可以岁月下之。且惟岳恃田悦为援，前岁悦
之丁男甲卒涂地于邢州城下，犹不能陷，况此城乎！”
复给为手诏招武俊。武俊信之，遂倒兵入镇州，杀惟岳。

严公弼为隋州刺史亡母墓在沔州为盗所发弼奔
赴沔州隋州百姓耆老相率见观察使柳公绰称公
弼在州甚有惠政公绰上言“却令守本官以从人欲”
可之。

《旧唐书李逊传》：“逊拜池、濠二州刺史。先是，濠州都将
杨腾削刻士卒，州兵三千人谋杀腾，腾觉之，走扬州，
家属皆死。濠兵不自戢，因行攘剽。及逊至郡，馀乱未
殄，徐驱其间，为陈逆顺利害之势，众皆释甲请罪，因
以宁息。元和初，出为衢州刺史，以政绩殊尤，迁越州
刺史。逊为政，以均一贫冨、扶弱抑强为己任，故所至”
称理。

《韩愈传》：“愈为潮州刺史，量移袁州。初，愈至潮阳，既视
事，询吏民疾苦，皆曰：‘郡西湫水有鳄鱼卵而化，长数
丈，食民畜产将尽，以是民贫。居数日，愈往视之，令判
官秦济炮一豚一羊，投之湫水，咒之曰：‘前代德薄之
君，弃楚越之地，则鳄鱼涵泳于此可也。今天子神圣，
四海之外，抚而有之。况扬州之境，剌史县令之所治，
出贡赋以供天地宗庙之祀，鳄鱼岂可与刺史杂处
此土哉’’？”刺史受天子命令守此土，而鳄鱼睅然安谿
潭，食民畜熊鹿麞豕，以肥其身，以繁其卵，与刺史争
为长。刺史虽驽弱，安肯为鳄鱼低首而下哉？今潮州
大海在其南，鲸鹏之大，虾蟹之细，无不容鳄鱼朝发
而夕至。今与鳄鱼约三日，乃至七日，“如顽而不徙，须
为物害，则刺史选材伎、壮夫，操劲弓毒矢，与鳄鱼从
事矣。”咒之夕，有暴风雷起于湫中，数日湫水尽涸，徙
于旧湫西六十里，自是潮人无鳄患。袁州之俗，男女
隶于人者，逾约则没入，出钱之家愈至。设法赎其所
没男女，归其父母。仍削其俗法，不许隶人。

《孟简传》：简出为常州刺史，八年，就加金紫光禄大夫。
简始到郡，开古孟渎，长四十一里，灌溉沃壤四千馀
顷，为廉使举其课绩，是有就加之命。

《曹华传》：华为沂州刺史。初，李正己盗有青郓十二州，
传袭四世，垂五十年，人俗顽骜，不知礼教。华令将吏
曰：“邹鲁儒者之乡，不宜忘于礼义。”乃躬礼儒士，习俎
豆之容，春秋释奠于孔子庙。立学讲经，儒冠四集。出
家财赡给，俾成名入仕，其往者如归。

《册府元龟》：崔祝为郑州刺史。元和十二年，御史台奏
祝坐赃三万馀贯。敕：“崔祝抵犯刑章，宜加贬逐，录其
身居忧服，未可授官，宜且于康州安置，待服满日处
分。其赃充进助者，仍令度支收管。本道观察使觉察
不早，特宜释放。”祝于当州顾召行营车，除充佑给付。
又擅出州仓粟麦贵货之，以利入己。及观察使举闻，
发御史按之，乃以“助军进奉”为名，昼夜促进。祝父老
病，闻御史按祝，竟以忧死。祝既除名，所至迟留，又锢
身配流康州。

李文悦为盐州刺史元和十四年冬吐蕃众党项围
州攻城欲陷文悦防拒凡二十七日乃退十五年六
月加金紫光禄大夫。

田庭玠为相州刺史属薛萼之乱田承嗣蚕食薛嵩
所部庭玠守正字民不以宗门回避而改节。

李宪西平王晟之子宪宗元和中历卫绛二州刺史
累迁江西观察使后为镇南节度使宪虽出自勋伐
之家弱冠以吏道自进前后所至能平反冤狱全活
无辜者数百人政无败事人颇称之。

薛苹元和中为滑州刺史郑滑节度使在镇六周岁
兵甲完利井赋均一至是入觐百姓遮道乞留数日
乃得出时人以为近日节制罕有其比。

崔衍为虢州刺史，居华、陕之间，而税重，数倍其苗钱。
华、陕之郊，亩出十有八，而虢之人，亩征七十。衍乃上
其事。时裴延龄领度支，方务聚敛，乃诘衍以前后刺
史无言者。衍又上陈人困日久，有司不宜以进言为
谴，其略曰：“伏见比来诸州应缘百姓间事，患在长吏
因循不为申请，不患陛下不忧恤，患在申请不诣实，
不患朝廷不矜放，有以不言受谴者，未有以言得罪
者，是用不敢回顾，苟求自安。”上奏切直，为时所称。后
为宣歙池观察使。时天下好进奉，以结主恩，征求聚
敛，州郡颇耗竭。韦皋、刘赞、裴肃为之首。赞死而衍代
其位。衍虽不能尽革其弊，而衍居州十年，颇以勤俭，
府库盈溢。

孔戣为广州刺史先是帅南海者京师权要多托买
南人为奴婢戣不受托至郡禁绝卖人口。又准诏祷
南海神旧多令从事代祠戣每授诏自犯风波而往
韩愈在潮州作诗以美之。

《北梦琐言》：唐柳大夫玭，清直重德，中外惮之，谪授泸
州郡守。先诣东川庭参，具櫜鞬，元戎顾相彦朗坚却
之，亚台曰：“朝廷本用见责，此乃军府旧仪。”顾公不得
已而受之。赴任路由渝州，有牟黁秀才者，即都校牟
居厚之子，文采不高，执所业谒见，亚台奖饰甚勤，同
行以为牟子卷轴不消见遇，亚台曰：“巴蜀故多土豪

子弟窃笑而服之。

《册府元龟》：狄兼谟为郑州刺史，属岁荒，百姓阻饥，以
常平义仓粟二万二百石遂便赈给，讫事上闻。
唐庆前为寿州刺史。长庆四年，刺史杨归厚告论庆
违赦敕科配百姓税钱，及破用官库钱物等事。庆犯
正入己赃四千七百馀贯。敕：“唐庆入己赃仅五千贯，
据罪定刑，实难全宥。但以维新之日，正务从宽，要示
含容”，俾从流窜，宜除名，长流崖州。

赵荣国为宥州刺史敬宗宝历元年加简较右散骑
常侍宠修城池之功也。

《旧唐书白居易传》：“居易累上疏论事，天子不能用，乃
求外任。七月，除杭州刺史。宝历中，为苏州刺史。初，居
易罢杭州归，得天竺石一，华亭鹤二以归。始作西平
桥，开环池路。罢苏州，得太湖石五，白莲、折腰菱、青板
舫以归。又作中高桥，通三岛。太和三年夏，乐天始得
请为太子宾客，息躬于池上。”

《唐书白居易传》：“居易迁为杭州刺史，始筑堤捍钱塘
潮，钟泄其水，溉田千顷，复浚李泌六井，民赖其汲。”
《册府元龟》：“庾威，太和中为湖州刺史，贬吉州长史。以
御史台所奏，威为郡日，自立条制，应田地奴婢，下及
竹树鹅鸭等，并估计出税，差军人一千一百五十人，
散入乡村捡责，剩征税钱四千九百馀贯。”

王质文宗时为宣州刺史清廉方雅为政有声虽权
臣待之厚而行已有素不涉朋比之讥。

《五代史郭延鲁传》：“延鲁，沁州绵上人。父饶，以骁勇事
晋，数立军功，为沁州刺史者九年，为政惠爱，州人思
之。延鲁累迁复州刺史，叹曰：‘吾先君为沁州，民到于
今思之。吾今幸为刺史，其敢忘先志’！”由是益以廉平
自励，民甚赖焉。秩满，州人乞留，不许，皆遮道攀号。
《事文类聚》：毕终敬父子相代为兖州太守，当世荣之。
子“元宾为使君，每听政终敬乘版舆至元宾所。遣左
右敕不听起”观其断决欣欣然喜见颜色。

《册府元龟》：“后唐孙岳，天成初为颍州刺史。颍久不治，
赋敛烦碎，民不聊生。岳至州，召属邑长吏、里闾胥吏，
亲问疾苦，正条赋，率职务外，其馀苛赋名目，一切罢
之。颍人状上闻，明宗加岳简较太保，奖能政也。
周知裕为安州留后。淮土之风，恶其病者，至于父母
有疾，不亲省视，甚者避于他室。或时问讯，即以食物
揭于长竿之首，委之而去。知裕心恶之，召乡之顽狼
者诃诘教导，俾知父子骨肉之恩，由是弊风稍革。”
陆游《南唐书申屠令坚传》：“‘刘茂忠为袁州刺史。金陵
破，后主归京师，茂忠遂降入朝。舟次淮口，谒关吏，称
袁州刺史’。吏掷刺于地曰：‘此亡国之俘，何刺史也’？叱
令执杖庭参。至京师，授登州刺史，关吏抵罪。”适编管
登州，茂忠见之曰：“乃汝耶？”即日责拜谒两衙，必令植
立庭下，吏惭愤死。

《南唐近事》：“李征古，宜春人也。少时贱游，尝宿同郡潘
长史家。是夜潘妻梦门前有仪注鞍马拥剑骨䤪衙
队约二百人，或坐或立，且云：太守在此。洎见乃寓宿
秀才觉后言于潘曰：‘此客非常人也，妾来晨略见饯。
酒一锺赠之金，扼腕曰：‘郎君他日富贵，慎勿相忘，李
不可知也。来年至京，一举成名。不二十年，自枢密副’’”
使除本州刺史。离阙日，元宗赐内库酒二百瓶。
《册府元龟》：周李谷汉末为工部侍郎，权知开封府，以
中牟多盗，诱县人求其渊薮。有刘德馀者，梁时累摄
簿尉于畿甸，德馀时闲居中牟，宗正之刘继儒与之
有旧，因见而问曰：“高祖践祚，四方群盗屏息，何国门
之外，惟中牟为患？”德馀素干事，谓继儒曰：“如朝廷要
捕贼，假仆摄主簿，或镇时，可剿绝矣。”继儒登时言于
榖，谷纳其言，寻版署摄主簿。仅旬日，谷请侍卫兵数
十骑付德，馀悉擒其党一人，县佐吏一人，役御史台，
为其首也。索其家，得金宝犀玉带、罗锦衣服颇多，积
年兄弟为贼，自是中牟无道路之患。